정조 3년
正言柳孟養啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未伸究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。近古所無。決不可一刻容貸於覆載之間。請爲奴罪人河翼龍金重得。亟命王府設鞫得情。快正王法。李弘濟。地旣卑微。跡又閃倐。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所爲。尤極巧惡。當此鋤治凶黨之日。窮凶情跡。不卽盤問。直爲發配。揆以王章。失之太寬。請海南縣定配罪人李弘濟。亟令王府設鞫嚴問。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇。隱有扶抑之意。必欲售熳漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府設鞫嚴問。嘻噫。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲。義駿等。竝令王府設鞫嚴問。期於得情。快正王法。宮人福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢福氷酌處之命。依律處斷。申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬凶慘。能賊之凶謀祕計。光復萬無不知之理。請海美縣定配罪人申光復。更令王府嚴鞫得情。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知者也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人作隊犯闕之說。具出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府設鞫得情。快正王法。罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府設鞫得情。快正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟令王府。竝加嚴鞫。期於得情。依律處斷。恒烈善海何等凶逆。而其兄弟子侄。晏然在家。無異平人。治逆不嚴。防患太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而亟今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府設鞫嚴問。快施當律。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是簡恒切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅删日記。熳漶義理。其跡亟妖。其計叵測。科事之外。不可不一問。請固城縣投畀罪人李濟常。巨濟府絶島安置罪人朴宗集。亟令王府拿鞫得情。施以當律。昌鼎。旣是逆淵之至親。自同平人。偃息城闉。已極放恣。而與量海後翼。爛熳往來。綢繆謀議。前後情跡。綻露無餘。則不可以量海端緖之自渠現露。有所參酌。請河東府減死安置罪人昌鼎。依律處斷。範聖。以逆淵之至親。黨付極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死安置罪人範聖。依律處斷。物故罪人德泰。以逆來之養子。締結志恒。而逆來恒賊之綢繆陰謀。渠皆同參。往復祕札。渠亦傳致。窮凶情節。渠自吐實無餘。而以其徑斃。王章未伸。輿憤莫洩。請物故罪人德泰支屬之應坐者。一竝詳査。絶島散配。志遜。以恒賊之庶從。爲恒賊之卒徒。宿食於恒家。隨從於恒謫。陰謀祕計。狼藉同參。恒賊徑斃之後。獄情肯紊。惟係志孫。則不可以其供辭之似實。遽施寬典。請漆原縣定配罪人志遜。更令王府設鞫嚴問。期於得情。今番鞫獄。諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府。更加嚴鞫。快正王法。鄭履煥。特一龜柱之食客也。私人也。龜柱島配後。特下傳敎。斥黜履煥。處分至嚴。好惡大明。而其黨後翼。不勝狼毒之心。投進凶悖之章。右袒龜柱。稱詡履煥之不已。至有上不道之語。今秋後翼始伏王章。履煥自知其難免於黨與之誅。身在罪籍。敢托一疏。外稱自引之義。內售黨惡之心。上款下語。盛稱龜柱奮不顧身爲國討賊之事。下段引罪。不過取友不端四字而已。噫。世所謂不端之友。卽是博奕酒色。操身不謹者類。渠敢以亘古所無之凶魁。强謂不端。見其疏者。擧皆奇怪。聞其言者。莫不駭痛。此輩眼中。無君無國。惟以愛護血黨。抵死不晦。使主勢國綱日趨孤弱者。爲今日凜凜岌岌之憂。而豈有如履煥之放恣無嚴者耶。置之。將見凶醜餘孽。稱以自明。後先接跡。爲國家無窮之患。請削黜罪人鄭履煥。絶島安置。金鍾正。卽一宵小之輩耳。締結晦賊。圖遍淸要之罪。已不可勝誅。而曾在騎曹。納媚謙賊。莫重驛田。任自換給。小無忌憚。而及判金吾泰淵配所。定以近地。顯有顧惜之意。究厥情狀。尤極駭痛。負犯如此。而爵秩自如。揆以王章。失之太寬。請淸川君金鍾正。亟命刊去爵秩。姑先放逐田里。殺獄償命之法。至重且嚴。不可有一毫低仰者。一或過主原情之意。輕加平恕之律。則惟輕之傅生。雖若可喜。而枉死之抱冤。實爲矜慘。平海郡減死罪人黃師憲。以覆檢屍帳及各人等招辭觀之。則萬有必殺之罪。一無可恕之法。特以其母之先自徑殞。難於母子之同死一獄。有此曠蕩之特恩。而臣之愚意。以爲其母之徑殞。適足以實其子之行凶。元不干涉於此獄之從輕。則三尺至嚴。決不可以竝命之可矜。貸其必殺之律。請平海郡殺獄罪人黃師憲。亟收減死之命。更加嚴訊。期於得情。以重償命之典。凶逆餘孽之得蒙寬典者。所當屛息縮伏。而逆弘之二弟。居在安山近郊。多率奴僕。肆行豪强。甚至於招邀京中無賴之輩。乘船張樂。浮海遊衍。村閭不勝其苦。聽聞莫不驚駭。此莫非隄防不嚴之致。寧不痛心。請逆賊弘燮二弟。遠地竄配。連山縣監朴宗厚。屢年居官。多行不法。還穀之科理。災結之幻弄。其數夥然。南來之人。傳說藉藉。聽聞所及。誠極駭然。請連山縣監朴宗厚。拿問定罪。其所犯。令道臣詳査狀聞。以爲懲一勵百。新除授獻納李命勳。時在京畿高陽地。請斯速乘馹上來事。下諭。答院曰。不允。末端事及下諭事。竝依啓。